[Alexander Episcopus, servus servorum Dei, dilectis filiis Theobaldo Abbati et fratribus Cluniacensibus, salutem et Apostolicam benedictionem. In eo sumus loco et officio quamquam immeriti disponente Domino constituti ut Ecclesias Dei, et præcipuè loca religiosa honorare et diligere propensius teneamur, eorumque indemnitati et profectui Pastorali sollicitudine attentius providere. Hac igitur consideratione inducti, vestris quoque nihilominus precibus inclinati auctoritate præsentium inhibemus, ut nullus infra Parochias vestras, et præcipuè de Molinis, Ecclesiam, Capellam, seu Oratorium absque assensu vestro, et Diœcesani Episcopi, salvis tamen privilegiis Romanæ Ecclesiæ de novo ædificare præsumat. Si quis autem hoc attentare præsumpserit, indignationem omnipotentis Dei et beatorum Petri et Pauli Apostolorum ejus se noverit incursurum. Datum Viterbii V. Kalendas Augusti. S. Petrus, S. Paulus, Alexander Papa III.]